የሙስና ወንጀል የፈፀሙ ግለሰቦች በእስራና በገንዘብ ተቀጡ
– የፌዴራል የስነ-ምግባርና የፀረ-ሙስና ኮሚሽን የሙስና ወንጀል ፈፅመዋል በሚል ክስ የመሰረተባቸው ሁለት የኢትዮጵያ ኤሌክትሪክ ኃይል ኮርፖሬሽን ሰራተኞች እስከ 7 ዓመት በሚደርስ ጽኑ እስራትና በገንዘብ እንዲቀጡ ማስደረጉን አስታወቀ፡፡ኮሚሽኑ ለዋልታ ኢንፎርሜሽን ማዕከል በላከው መግለጫ፤ በአቶ አልታሰብ አዳኔና በአቶ ታደለ ሊጋባ የቅጣት ውሳኔውን ያስተላለፈው የፌዴራሉ ከፍተኛ ፍርድ ቤት 1ኛ ወንጀል ችሎት ሐምሌ 22 ቀን 2005 ዓ.ም በዋለው ችሎት ነው፡፡ኮሚሽኑ በተከሳሾቹ ላይ የመሰረተው ክስ እንደሚያስረዳው ተከሳሽ አቶ አልታሰብ አዳኔ በኢትዮጵያ የኤሌክትሪክ ኃይል ኮርፖሬሽን ምስራቅ አዲስ አበባ ሪጅን ከስተመር ኬር ቴክኒሻን ቡድን መሪ ሆኖ በሚሰራበት ወቅት 210ሺ 476 ብር የሚያወጣ ንብረት ኤሌክትሪክ አገልግሎት ለማግኘት ተገቢውን ክፍያ ለፈፀሙ ደንበኞች የሚያስፈልጉ የኤሌክትሪክ እቃዎችን ወጭ በማድረግ ለግል ጥቅሙ በማዋሉ ነው፡፡የኮርፖሬሽኑን ንብረት አጉድሎ በመገኛቱ በከባድ የእምነት ማጉደል የሙስና ወንጀል መከሰሱን መግለጫው ጠቁሞ፤ በፍርድ ቤቱ የቀረበበትን ማስረጃዎች መከላከል ባለመቻሉ በ7 አመት ጽኑ እስራትና በብር 3 ሺ ብር እንዲቀጣ ፍርድ ቤቱ ውሳኔ አስተላልፏል፡፡ ሌላው የኮርፖሬሽኑ ሰፕላይ ሎጂስቲክ ፐርፎርመር የሆነው ተከሳሽ አቶ ታደለ ሊጋባ ከኮርፖሬሽኑ የቴክኒክ ክፍል እቃ ለማውጣት ጥያቄ ሳያቀርብ ጥያቄ ያቀረበ በማስመሰል በእቃ መውጫ ሰነዶች ላይ ቁጥሮችን በመጨመርና በመቀየር በድምሩ 8 ሺ 229 ብር የሚያወጣ የኮርፖሬሽኑን ንብረት በሀሰተኛ ሰነዶች ወጭ በማድረግ ለግል ጥቅም በማዋሉና መንግስታዊ ሰነዶችን አስመስሎ በማዘጋት የሙስና ወንጀል መከሰሱን መዝገቡ ጨምሮ ያስረዳል፡፡በፍርድ ቤቱ የቀረበበትን ማስረጃዎች መከላከል ባመቻሉም በ1 ዓመት ከ8 ወር ጽኑ እስራት እንዲቀጣ ፍርድ ቤቱ ሐምሌ 22 ቀን 2005 ዓ.ም በዋለው ችሎት ውሳኔውን ማስተላፉን የኮሚሽኑ መግለጫ ያስታውቃል፡፡በሌላ በኩልም ከባድ የእምነት ማጉደል የሙስና ወንጀል ፈጽሟል በሚል የፌዴራል የስነ ምግባርና የፀረ-ሙስና ኮሚሽን ክስ የመሰረተበት የኢትዮ-ቴሌኮም ሰራተኛ የሆነው ተከሳሽ ሐብታሙ እርጥባን በ7 ዓመት ጽኑ እስራትና በ10ሺ ብር እንዲቀጣ የፌዴራሉ ከፍተኛ ፍርድ ቤት 15ኛ ወንጀል ችሎት ሐምሌ 22 ቀን በዋለው ችሎት ውሳኔ ማስተላለፉን አስታውቋል፡፡በተከሳሹ ላይ የተመሰረተው ክስ እንደሚያስረዳልው ተከሳሽ ሐብታሙ እርጥባን በኢትዮ ቴሌኮም ግልገል በለስ አካባቢ ጽህፈት ቤት የፓዌ መንደር 7 ቴሌ ጣቢያ ኦፕሬተር ሆኖ በሚሰራበት ወቅት የተለያየ የገንዘብ መጠን ያላቸውን የሞባል ካርዶች ተረክቦ ከሸጠ በኋላ ከሽያጩ የተገኘውን 462ሺ 100 ብር ለመንግስት ገቢ ሳያደርግ በመቅረቱ ነው፡፡እንዲሁም ከተለያዩ ገቢዎች በደረሰኘ ካሰባሰበው ገንዘብ ውስጥ 7ሺ 642 ብር አጉድሎ በመገኘቱ ክሱ እንደተመሰረተበት መግለጫው ጠቁሞ፤ ተከሳሹ በፍርድ ቤቱ የቀረቡበትን ማስረጃዎች መከላከል ባለመቻሉም በ7 ዓመት ጽኑ እስራትና በብር 10ሺ እንዲቀጣ ፍርድ ቤቱ ሐምሌ 22 ቀን 2005 ዓ.ም በዋለው ችሎት ውሳኔውን ማስተላለፉን ኮርፖሬሽኑ ማስታወቁን ዋልታ ኢንፎርሜሽን ማዕከል ዘግቧል፡፡